정조 17년
癸丑十月初五日辰時上御熙政堂大臣備局堂上引見入侍時左承旨李勉兢同副承旨鄭東愼假注書洪樂游事變假注書李弘達記注官金良倜承膺祚左議政金履素右議政金憙行司直鄭民始李文源戶曹判書沈頤之右參贊洪秀輔兵曹判書鄭好仁行副司直徐有防禮曹判書閔鍾顯行副司直李秉鼎金持默訓鍊都正趙心泰行副司直李漢豐行都承旨沈煥之副司直尹行任執義宋翼孝掌令鄭毅祚持平安廷善正言洪秀晩以次進伏訖履素等曰近日涼燠不調聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣上曰次對爲之履素曰頃因行副司直李秉鼎所啓關東沿海諸邑浦戶爲弊之端令道臣査出狀聞之意行會矣卽見江原監司沈晉賢狀啓則以爲江陵等七邑一遵官需之定式或給價取用或買用場市別無貽弊津民而至於平海則朝夕饌物初不給價捧用於津主人自庚戌七月始爲從市直給價蔚珍則日用魚物辛亥冬革罷津主人貿納之規使刀尺給價買用而刀尺之弊反甚於津主人以至收款魚物價於海夫故昨年十月始覺其弊都計價錢出給海夫許久襲謬不能釐弊之平海前後郡守不早察弊晩始覺得之蔚珍縣令李宗憲令攸司稟處爲辭矣此是邇來創出之弊臣雖曾經道臣猶未詳知出擧條之重臣方登筵利害便否使之進前條陳好矣上曰重臣悉陳事情可也行副司直李秉鼎曰庚戌因聖敎關東海弊釐正節目其時道臣刊布沿海諸邑之後凡係海弊幾盡矯革而列邑官貿之弊不入節目中故臣於待罪蔚珍時參量成節目以置使之遵行近聞時縣令李宗憲官貿則盡爲作錢日饌則忽倣他邑之謬例每日饌需分排徵求於津主人如値風高難得之時則鞭扑狼藉推捉紛紜以此津主人卽邑底居民願差之窠而擧皆逃避至以將校之有食根者差出津監官日日督捧海尺不能支堪云非但今夏海尺數人之來告如此雖以近來所聞言之邸人之往來者色吏之上京者同然一辭明白無疑故臣果陳達出擧條矣今此道臣狀聞之與臣所奏不無稍異似由於該邑瞞報覈實未易之致而至於平海時郡守臣則以頗釐海弊知之三陟謬例從前有之云而此是風聞臣不敢質言仰達矣履素曰今聞重臣所奏平海則曾已釐弊而入於請勘之中三陟則謬例自如而初不擧論道臣査啓未免失實此狀啓勿施道臣推考沿邑海弊細究詳覈更爲登聞後稟處何如上曰依爲之蔚珍縣令李宗憲事果如重臣之所聞萬萬痛駭本律不但至嚴況新式頒下之時乎道啓之草草亦甚未安道臣從重推考更令親執嚴査狀聞平海則旣曰禁革謬規而何以混論三陟則均是爲弊而無一槪及其委折亦卽首實狀聞而三陟之弊端一體詳査狀聞事分付可也出擧條履素曰廟務別無稟處事右相及諸宰只於本司坐起矣及承賓對來會之敎故臣方隨入而見無時急可稟者矣上曰本司坐起卽不過儀文而雖是簿書期會之末節此亦禮不可廢也前後以此申飭非止一再而每待提飭後爲之且赴坐之怠慢亦係廟堂之不尊廟堂之不尊卽朝廷之不尊也卿等何不念及於此乎今曉提問諸堂來會與否則只呈進不進單子而亦不早會云廟堂事豈不悶然乎是以有賓對來會之命矣諸宰中誰有後於大臣赴坐時耶民始等曰諸堂擧皆先赴而無未及者矣履素曰如臣無似泰叨三事自知其萬不堪任而加以病狀沈痼凡係廟務無論緊漫擔却一邊殆同養病之地半年于玆居常愧恧悚惶若負大何今因特敎入來而下敎至此尤不勝萬萬惶悚而罔知措躬之所矣狗馬賤疾快得蘇完之前伏望俯垂諒察近因聖敎雖扶杖升降瞻視之駭異則一也此亦臣悚惶難安之一端更望早賜斥退焉上曰過矣過矣民始頤之等曰田稅大同之米色劣下木品麤短年年益甚至於今年特以歉荒之故雖不能一一點退揆以正供事體萬萬駭然今若任他因循不有警勵則外邑必當仍而爲例莫可救正自明年爲始米色木品或有如前麤短不合經用則當該守令摘發論勘斷不饒貸以此爲先嚴飭諸道俾無敢犯科而稅穀之麤劣專由於防納之弊朝家法禁何等嚴截而其弊終未快祛莫非紀綱解弛睯不知畏而然外邑之以錢代捧江民之換貿防納者自捕廳各別譏詗守令勘以贓罪江民施以極律俾杜京外奸竇然後田稅大同庶可復舊故敢此仰達矣上曰依爲之出擧條文源曰卽見驪州牧使吳載紹牒報今春移轉米二百石還納於南漢則百餘里遠程民弊不些在前如此之時輸峙利川府待春分給於利川附近廣州民戶已有其例爲辭矣驪民水路運來廣民從近受還實爲兩便軍餉雖謂體重民弊不可不顧且此與捧留本邑有異依所請許施似好故敢此仰達矣上曰依爲之出擧條履素曰南兵使都試狀本旣有考例稟處之命則初不博考徑先覆奏未免疎忽兵曹判書鄭好仁推考何如上曰依爲之出擧條有防曰臣於日前因一提調往復以監牧官馬政之藏否摠數之勤慢嚴明殿最不少饒貸之意已有所陳達而第念牧官不知法意以馬政則虛張數爻彌縫文簿而爲巧免之計以摠數則徒濟己私剝割牧民而爲充準之方則是其罪不可斷以下考論本寺自有廉探之道從其現發照律重繩事更爲申明知委使之咸懷警惕而凡事有懲則有勸自是竝行之政也蓋爲牧官者或從蔭路或從軍門積仕勞苦多歷年所而一經此職便皆作散雖有惠及牧民摠準馬蕃之類同歸一套故受任以後多有不顧前程專事肥己之擧馬政之不恤摠數之不準牧民之恣行侵虐皆從此出若令此輩知有前進之路則決不至於此故年前故相臣徐命善爲一提調時特擧最著勞績者仰請收用而至有守令特授之命矣今亦依此例毋論原牧兼牧如有不侵牧民而馬政蕃息摠數準納屢考居最盡心奉公之人自本寺詳探其實績筵稟或草記原牧則守令察訪京復職兼牧則實職軍門間各其相當窠卽爲懸註差擬俾有激勸之實效恐合事宜以此出擧條定式施行而一提調要臣徑稟故敢此仰達矣上曰依爲之出擧條有防曰御衣襨監造多有擧行之事而本院直長尹淑基在外未肅拜上來遲速姑未可知他司直長中相換之意分付銓曹何如上曰依爲之出擧條思穆曰李肇源洪秀晩向以學敎授撕捱事有玉堂拔望之敎而李肇源伊後入於應敎通擬中至蒙恩點矣肇源之應敎望後將無礙照擬乎上曰唯鍾顯曰各陵小小有頉處不行慰安祭例當脩改者自該曹依播種例下送匠手只擇日擧行後草記乎上曰唯文源曰廟宮門鑰事體與闕門無異故天明後始許開鑰而昨冬因下敎大祭罷後樂工熟手竝卽開門出送而享官以下以留門之故不得一時出去旣已竣事之後多官之無端淹留於肅嚴之地亦涉未安此後則一體出送祭器入庫後終獻官監察亦令隨出廟宮朔望及各祭享處所亦皆依此例擧行似好故敢此仰達矣鍾顯曰臣意與此重臣無異依此施行恐爲便當矣上曰依爲之出擧條翼孝等曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上上曰不允出擧條翼孝等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條翼孝等曰請物故罪人國榮亟施孥籍之典措辭見上上曰不允出擧條翼孝等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條翼孝等曰請柳星漢亟令王府設鞫嚴問期於得情夬正邦刑措辭見上上曰不允出擧條翼孝等曰請承款後物故罪人九宗亟施孥籍之典措辭見上上曰不允出擧條翼孝曰請亟寢秋曹罪人柳師文放釋之命亟令王府設鞫得情夬正王法措辭見上上曰不允出擧措上曰賓對臺臣久不登筵爾等今方備員入參上而衮闕下而官箴如有所懷須各仰奏可也翼孝曰昨年南路之歉荒挽近所無幸賴我聖上蠲恤之澤得免顚連逢玆樂歲以事理論之如此豐登流來停退者所當追捧而惟彼民生如經重病纔得回蘇又以舊逋督懲恐有艱窘之患雖不可一竝蠲減而豐年之中亦有列邑優劣之異請於其最優處只以近年條徵捧其餘則仍前停退稍待來歲之屢登次次收捧上曰所奏是矣毋論軍役身貢之納米納布如有昨年再昨年停捧而今年竝徵者再昨年條仍許停退俾除三年條一時疊納之弊可也出擧條毅祚曰外邑軍政之弊去益滋甚前後飭勵屢勤聖敎而爲守令者不能實心奉行逐一査正逃老物故之類初未趁卽代頉豪富有裕之徒輒皆寅緣漏脫毋論受布與束伍軍案所在都是至貪至殘之民以此之故赴操則老弱編伍不成隊列徵布則隣族橫斂愁怨難狀在在皆然莫之矯救小民之不能安土樂生專由於此豈不大哀矜哉請令廟堂更加嚴飭行會列邑俾有實效上曰依啓出擧條毅祚曰我國山多野狹不利車運而惟北路之咸興諸處民皆習用蓋以途路之坦夷故耳水原一府地形之平衍與咸興無異一自園所移奉之後事體之自別不但以關防爲重官府倉庫今幾創新市肆閭井漸以成聚儼然爲漢南一大都會而魚鹽柴草之公私日用者馬載牛輸之際每患不贍今若創用車運一如咸興之制使江海之産南北之貨往來委輸貿遷無難則其爲有益於營邑需用之資居民資生之道當如何哉請令廟堂講究車制指揮設施上曰依啓出擧條秀晩曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上上曰不允出擧條秀晩曰請逆賊尙魯亟施孥戮之典措辭見上上曰不允出擧條秀晩曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰不允出擧條現告諸人事停啓秀晩曰新除授獻納權坪時在京畿楊州地請斯速乘馹上來事下諭上曰依啓仍命退諸臣以次退出